POZIV UČENICIMA TREĆIH RAZREDA ZA SUDJELOVANJE U ERASMUS+ PROJEKTU 'SPREMNI ZA SUTRA III' (Ready4tomorroW III)

2022-1-HR01-KA121-VET-000051789

Erasmus+ najveći je program Europske unije za obrazovanje, osposobljavanje, mlade i sport. Usmjeren je jačanju znanja i vještina te zapošljivosti europskih građana, kao i unaprjeđivanju obrazovanja, osposobljavanja i rada u području mladih i sporta. Strukturiran je prema više aktivnosti, a Druga ekonomska škola kao nositelj projekta 'Spremni za sutra ' sudjeluje u Ključnoj aktivnosti 1 – Mobilnost u svrhu učenja za pojedince. Projekt je odobren i sufinanciran od strane Agencije za mobilnost i programe Europske unije. Partnerska organizacija u provedbi projekta je Hrvatski gospodarski savez iz Frankfurta (Kroatische Wirtschaftsvereinigung e. V.) koji je iskusan dionik na njemačkom tržištu. Kao takav, u poziciji je dogovoriti tvrtke za obavljanje dvotjedne stručne prakse 16 učenika/ca trećih razreda Druge ekonomske škole, koji se obrazuju za zanimanje ekonomist/ica. Cilj nam je pružiti učenicima mogućnost učenja i stjecanja stručnih ekonomskih znanja u međunarodnom poslovnom okruženju, a u skladu s relevantnim i kurikulumom propisanim ishodima učenja. Uz stručna znanja i vještine, učenici će tijekom stručne prakse razvijati i vlastite kompetencije u domeni transverzalnih vještina (rad u timu, multitasking, preuzimanje odgovornosti, upravljanje vremenom, određivanje prioriteta, preuzimanje inicijative, sistematičnost u radu, organizacijske vještine...). Kroz svakodnevnu primjenu stranog jezika (engleski i njemački) učenici će također imati priliku dodatno usavršavati jezične vještine. Upravljanje projektom 'Spremni za sutra' provodi Tim za projektne aktivnosti Druge ekonomske škole.

**TERMIN MOBILNOSTI: . 25. 2. do 11.3.2022. (10 dana stručne prakse )**

**LOKACIJA MOBILNOSTI: Frankfurt, Njemačka**

**BROJ UČENIKA: 16 učenika/ca trećih razreda**

**BROJ OSOBA U PRATNJI: 2 nastavnika**

**Sredstvima iz projekta učenicima je osigurano sljedeće:**

* **prijevoz vlakom na relaciji Zagreb – Frankfurt – Zagreb**
* **smještaj u hostelu u Frankfurtu u višekrevetnim sobama (polupansion)**
* **troškovi lokalnog prijevoza**
* **10 dana stručne prakse uz nadzor mentora**
* **nadzor i podrška nastavnika u pratnji**
* **kulturološke aktivnosti**
* **džeparac**
* **osiguranje**
* **obavezne pripreme prije odlaska na mobilnost ( jezične, pedagoške, kulturološke, stručne)**

Po završetku natječaja, a prije odlaska na mobilnost, organizirat će se roditeljski sastanak na kojem će sudjelovati članovi Tima za projektne aktivnosti, učenici upućeni na mobilnost i njihovi roditelji/zakonski skrbnici. Za svakog će učenika biti potpisan Sporazum o učenju s jasno navedenim zadacima i ishodima učenja tijekom mobilnosti te Ugovor o financijskoj potpori. Dodatno, jasno ćemo navesti metode nadzora i evaluacije učenika te njihove obveze i prava tijekom i po povratku s mobilnosti.

Tim za projektne aktivnosti Druge ekonomske škole

Ana Naletilić, ravnateljica